《酒为偷儿所窃》
宋代·吴芾

我性苦拙疏，与世不相偶。
平生不如意，往往十八九。
何以遣此不，赖有樽中酒。
去冬酿碧香，颇不计升斗。
准拟与亲朋，兴来一聚首。
庶几牢落中，时时开笑口。
偷儿何好事，一夕负之走。
可惜数十壶，化为一乌有。
昔闻韦秀才，有酒盗不取。
今我乃致寇，退省良可丑。
无乃造物者，知我疏慵久。
恐我醉时狂，未免自遗咎。
用此警昏迷，意在鞭其后。
顾我虽无知，自爱岂不厚。
从今誓改图，停此传杯手。
炷香捧茶瓯，闭门清自守。
坐对古圣贤，永作忘年友。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。